text: Au roi Meniadus parla.
   "Sire, fait ele, entendez çà ;
   Puis k'ainsi est que me voulez,
   Li grans Diex en soit aorez.
   Ce doi je bien prier de cuer.
   Mais je ne vorroie, à nul fuer,
   Que vous feïssiez pour m'amour
   Riens qui tornast à deshonnour,
   Sire, ne à vous ne à moi.
   Or, vous dirai raison pourquoi
   Je ai ceste parole emprise.
   Sachiez [que], se vous m'aviez prise
   Si tost après la mort celui
   Qui m'amena ci avoec lui,
   Et cui g'ere fenme espousée,
   PageV01P235
   Tantost courroit la renommée
   Que vous fait ocirre l'auriez
   Pour ce que avoir me vouliez.
   S'en parleroit on sor nous II,
   Et mauvaise haste n'est preus.
   Laissiez ceste nouvele aprendre
   Et par tout vo pays eslendre,
   Si que tout sachent la venue
   Conment sui en vos mains venue,
   Et conment mes barons moru
   Si tost k'en la prison mis fu.
   Et ci en dedenz mousterrez
   À vo conseil, se vous voulez,
   Que vous tel chose voulez faire.
   Espoir n'en seront pas contraire ;
   Car d'aus ne font pas mariage
   Volentiers sans conseil li sage.
   Maintes fois en a on repris
   Ceaus qui sans conseil s'i sont mis."
  